REGULAMENT (CE) nr 250/2009 AL COMISIEI
din 11 martie 2009
de punere în aplicare a Regulamentului (CE) nr. 295/2008 al Parlamentului European și al Consiliului privind definițiile caracteristicilor, formatul tehnic pentru transmiterea datelor, cerințele de raportare dublă pentru NACE Rev.1.1 și NACE Rev.2 și derogările care se acordă pentru statisticile structurale de întreprindere
(Text cu relevanță pentru SEE)
COMISIA COMUNITĂȚILOR EUROPENE,
având în vedere Regulamentul (CE) nr. 295/2008 al Parlamentului European și al Consiliului privind statisticile structurale de întreprindere (1), în special articolul 11 alineatul (1) literele (a), (c), (d) și (e),
întrucât:
(1)
Regulamentul (CE, Euratom) nr. 58/97 (2) a stabilit un cadru comun pentru elaborarea de statistici comunitare privind structura, activitatea, competitivitatea și performanțele întreprinderilor din Comunitate. Din motive de claritate și raționalizare, regulamentul respectiv a fost reformat, aducându-se modificări substanțiale anumitor dispoziții.
(2)
Regulamentul (CE) nr. 2700/98 al Comisiei privind definiția caracteristicilor statisticilor structurale de întreprindere (3) și Regulamentul (CE) nr. 2702/98 privind formatul tehnic pentru transmiterea statisticilor structurale de întreprindere (4) trebuie modificat pentru a lua în considerare aceste modificări. Pentru o mai mare claritate, acestea ar trebui înlocuite de prezentul regulament.
(3)
În scopul producerii de date comparabile și armonizate între statele membre, este necesară definirea caracteristicilor pentru statisticile structurale de întreprindere.
(4)
De asemenea, este necesar să se precizeze formatul tehnic și procedura de transmitere a statisticilor structurale de întreprindere enumerate în anexele I-IX la Regulamentul (CE) nr. 295/2008 pentru a produce date comparabile și armonizate între statele membre, pentru a reduce riscul apariției unor erori în transmiterea datelor și pentru a crește viteza cu care datele colectate sunt prelucrate și puse la dispoziția utilizatorilor.
(5)
Mai mult, este necesară specificarea cerințelor de raportare dublă a statisticilor structurale de întreprindere în conformitate cu NACE Rev.1.1 în plus față de statisticile cerute în conformitate cu NACE Rev.2 pentru anul de referință 2008.
(6)
Articolul 10 din Regulamentul (CE) nr. 295/2008 prevede că derogările de la dispozițiile din anexele la regulamentul respectiv pot fi acceptate în timpul perioadelor de tranziție.
(7)
Unele state membre au solicitat, pentru perioadele de tranziție, derogări de la anumite dispoziții din anexele I, II, III, VIII și IX la Regulamentul (CE) nr. 295/2008 pentru instituirea sistemelor necesare de culegere a datelor sau pentru adaptarea celor existente, astfel încât, până la sfârșitul perioadei de tranziție, dispozițiile regulamentului să fie îndeplinite.
(8)
Acordarea acestor derogări se consideră a fi justificată, întrucât solicitările statelor membre se bazează pe o necesitate legitimă de a continua adaptarea sistemelor de culegere a datelor.
(9)
Măsurile prevăzute de prezentul regulament sunt conforme cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
Caracteristicile prevăzute la articolul 3 alineatul (3) din Regulamentul (CE) nr. 295/2008 sunt cele enumerate în anexa I la prezentul regulament.
Când aceste definiții fac trimitere la conturile societății, aceste trimiteri fac referire la rubricile prevăzute în articolul 9 (bilanț), articolul 23 (cont de profit și pierderi) sau articolul 43 (note privind conturile) din A Patra Directivă 78/660/CEE a Consiliului privind conturile anuale ale anumitor forme de societăți comerciale (5), precum și la rubricile prevăzute în anexa la Regulamentul (CE) nr. 1725/2003 al Comisiei (6).
Articolul 2
Formatul tehnic pentru transmiterea datelor în conformitate cu Regulamentul (CE) nr. 295/2008 este prevăzut în anexa II la prezentul regulament.
Articolul 3
Datele și metadatele transmise în conformitate cu prezentul regulament sunt transmise în format electronic de către autoritățile naționale competente (institutele naționale de statistică și autoritățile care supraveghează anumite instituții financiare) către Comisie (Eurostat). Formatul de transmitere este în conformitate cu standardele de schimb adecvate, specificate de Comisie (Eurostat). Datele se transmit sau se încarcă prin mijloace electronice la punctul unic de intrare a datelor gestionat de Comisie (Eurostat).
Statele membre pun în aplicare standardele de schimb și orientările furnizate de Comisie (Eurostat) în conformitate cu cerințele prezentului regulament.
Articolul 4
Cerințele de raportare dublă prevăzute în secțiunea 9 punctul 2 din anexa I la Regulamentul (CE) nr. 295/2008 sunt în conformitate cu anexa III la prezentul regulament.
Articolul 5
Derogările de la prevederile Regulamentului (CE) nr. 295/2008 enumerate în anexa I secțiunea 11, anexa II secțiunea 10, anexa III secțiunea 9, anexa VIII secțiunea 8 și anexa IX secțiunea 13 la regulamentul respectiv se acordă conform prevederilor din anexa IV la prezentul regulament.
Articolul 6
Regulamentele (CE) nr. 2700/98 și (CE) nr. 2702/98 se abrogă.
Totuși, acestea continuă să fie aplicate cu privire la colectarea, elaborarea și transmiterea datelor pentru anii de referință până în 2007 inclusiv.
Articolul 7
Prezentul regulament intră în vigoare în a douăzecea zi de la data publicării sale în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptată la Bruxelles, 11 martie 2009.